ຜູ້ນຳສູງສຸດຂອງອີຣ່ານປະຕິເສດຕໍ່ການຮ້ອງຂໍຂອງທ່ານໂອບາມາ
ຂ່າວອື່ນໆ: ເກົາຫລີເໜືອໃຫ້ການຢືນຢັນ ກ່ຽວກັບການຈັບ ນັກຂ່າວອະເມຣິກັນ 2 ຄົນ; ທ່ານໂອບາມາ ໃຫ້ລາຍລະອຽດ ກ່ຽວກັບຮ່າງງົບປະມານມູນຄ່າ 3 ພັນ 6 ຮ້ອຍຕ
ຜູ້ນຳສູງສຸດຂອງອີຣ່ານ ໄດ້ປະຕິເສດ ຕໍ່ການຮຽກຮ້ອງຂອງປະທານາທິບໍ ດີສະຫະຣັດ ທ່ານ BARACK OBAMA ທີ່ຢາກໃຫ້ເລີ້ມຕົ້ນໃໝ່ໃນຄວາມສັມພັນ ຣະຫວ່າງປະເທດທັງສອງ ໃນການຖແລງ ທີ່ເມືອງສັກສິດ MASHADໃນມື້ນີ້ ອາຢາໂທລາ ອາລີກາເມນີ ກ່າວວ່າ ສະຫະຣັດ ກຳລັງສວຍໃຊ້ຄຳຂວັນຂອງການປ່ຽນແປງ ແຕ່ທ່ານເອງ ຍັງມອງບໍ່ເຫັນວ່າ ມີການປ່ຽນແປງ ທີ່ແທ້ຈິງໃດໆໃນນະໂຍບາຍຂອງສະຫະຣັດ ຕໍ່ອີຣ່ານ ພ້ອມນີ້ ທ່ານຍັງຕັ້ງຄຳຖາມ ກ່ຽວກັບການທີ່ປະທານາທິບໍດີ OBAMA ສະແດງຄວາມຊົມເຊີຍ ຕໍ່ປະຊາຊົນອີຣ່ານທີ່ພາກັນສລອງວັນຂຶ້ນປີໃໝ່ NOW RUZ ແຕ່ໃນເວລາດຽວກັນ ກໍກ່າວຫາເຂົາເຈົ້າວ່າໃຫ້ການສນັບສນຸນ ພວກກໍ່ການຮ້າຍ ແລະຊອກສແວງຫາໃຫ້ໄດ້ມາ ຊຶ່ງອາວຸດນິວເຄລັຽ ຂໍ້ຄວາມ ໃນວີດີໂອເທັບ ທີ່ສົ່ງໄປເຖິງປະຊາຊົນອີຣ່ານນັ້ນ ທ່ານ OBAMAກ່າວໃນມື້ວານນີ້ວ່າ ທ່ານມີຄວາມໝາຍໝັ້ນຕັ້ງໃຈ ທີ່ຈະດຳເນີນການ ທາງດ້ານການທູດເພື່ອແກ້ໄຂບັນຫາຂັດແຍ້ງ ຢ່າງຮ້າຍແຮງ ຣະຫວ່າງສະຫະຣັດ ກັບອີຣ່ານ ກ່ອນໜ້ານີ້ເຈົ້າໜ້າທີ່ອະວຸໂສທ່ານນຶ່ງ ຂອງອີຣ່ານ ໄດ້ສະແດງຄວາມຊົມເຊີຍ ຕໍ່ການຮຽກຮ້ອງຂອງປະທານາທິບໍດີສະຫະຣັດ ຊຶ່ງໃນຂະນະດຽວກັນ ເຈົ້າໜ້າທີ່ທ່ານນີ້ ກໍເຕືອນວ່າພຽງຄຳເວົ້າເທົ່ານັ້ນ ແມ່ນບໍ່ພຽງພໍ ທີ່ຈະປັບປຸງຄວາມສັມພັນຣະຫວ່າງປະເທດທັງສອງ ໃຫ້ດີຂຶ້ນໄດ້ ເກົາຫລີເໜືອ ໃຫ້ການຢືນຢັນວ່າຕົນໄດ້ຈັບ ນັກຂ່າວອະເມຣິກັນ 2 ຄົນແທ້ ໃນສັບປະດານີ້ ໂດຍໄດ້ກ່າວຫານັກຂ່າວທັງສອງວ່າ ເຂົ້າໄປໃນເກົາຫລີເໜືອ ແບບຜິດກົດໝາຍ ອົງການຂ່າວ KCNAຂອງທາງການ ເກົາຫລີເໜືອ ກ່າວໃນມື້ນີ້ວ່າ ຊາວອະເມຣິກັນທັງ 2 ໄດ້ຖືກຈັບໃນມື້ວັນອັງຄານ ຜ່ານມາ ຂະນະທີ່ພວມຂ້າມ ຈາກເຂດແດນຈີນ ເຂົ້າໄປໃນເກົາຫລີເໜືອ ລາຍງານເວົ້າວ່າ ເຣື່ອງດັ່ງກ່າວນີ້ ກຳລັງມີການສືບສວນກັນຢູ່ ສື່ມວນຊົນຂອງເກົາຫລີໃຕ້ ລາຍງານວ່າ ນັກຂ່າວອະເມຣິກັນ LAURA LING ແລະ EUNA LEEໄດ້ຖືກຈັບ ພ້ອມກັບຜູ້ນຳທາງ ທີ່ເປັນຄົນຈີນ ໃກ້ໆແມ່ນ້ຳ TUMENໃນບໍຣິເວນຊາຍແດນ ເກົາຫລີເໜືອ ທີ່ຕິດກັບຈີນ ທີ່ກຸງວໍຊິງຕັນ ເຈົ້າໜ້າທີ່ກະຊວງການຕ່າງປະເທດ ສະຫະຣັດກ່າວວ່າ ສະຫະຣັດໄດ້ຕິດຕໍ່ ໄປຍັງເກົາຫລີເໜືອກ່ຽວກັບເຣື່ອງດັ່ງກ່າວນີ້ແລ້ວ ໂດຍຜ່ານສຳນັກງານຜູ້ຕາງໜ້າ ຂອງເກົາຫຼີເໜືອປະຈຳອົງການສະຫະປະຊາຊາດ ທີ່ນະຄອນນິວຢອກ ເຈົ້າໜ້າທີ່ເວົ້າວ່າຣັຖມຸນຕຣີການຕ່າງປະເທດສະຫະຣັດ ທ່ານນາງ HILLARY CLINTONໄດ້ມີສ່ວນພົວພັນກ່ຽວກັບເຣື່ອງນີ້ ໂດຍໃຫ້ຂໍ້ສັງເກດວ່າ ທ່ານນາງ ໄດ້ໂທຣະສັບໄປໂອ້ລົມກັບພັກຝ່າຍທີ່ກ່ຽວຂ້ອງ ປະທານາທິບໍດີ BARACK OBAMA ກ່າວວ່າ ຮ່າງງົບປະມານມູນຄ່າ 3 ພັນ 600 ຕື້ໂດລາ ທີ່ທ່ານໄດ້ສເນີໄປນັ້ນ ແມ່ນແຜນແມ່ບົດເສຖກິດສຳລັບສະຫະຣັດໃນອະນາຄົດ ພັກຣີພັບຣີກັນ ຊຶ່ງເປັນພັກຝ່າຍຄ້ານໄດ້ຕຳໜິຕິຕຽນ ຂໍ້ສເນີດັ່ງກ່າວນີ້ວ່າ ຈະເຮັດໃຫ້ ການຂາດດຸນ ງົບປະມານເພີ້ມຂຶ້ນ ແຕ່ໃນຄຳປາສັຍ ປະຈຳສັບປະດາ ໃນມື້ນີ້ ປະທານາທິບໍດີ OBAMA ໃຫ້ຄຳໝັ້ນສັນຍາວ່າຮ່າງງົບປະມານຂອງທ່ານ ຈະແກ້ໄຂບັນຫາຕ່າງໆ ທີ່ຍັງຈ່ອງດຶງ ເສຖກິດຂອງສະຫະຣັດໄວ້ຢູ່ ທ່ານ OBAMA ກ່າວວ່າ ຂໍ້ສເນີຂອງທ່ານ ໄດ້ຮຽກຮ້ອງໃຫ້ມີການລົງທຶນໃນດ້ານພະລັງງານ ການສຶກສາ ແລະການປິ່ນປົວຮັກສາສຸຂພາບ ທີ່ຈະນຳໄປສູ່ຄວາມອຸດົມຮັ່ງມີ ທີ່ແທ້ຈິງແບບຍືນຍົງ ນອກນັ້ນແລ້ວ ທ່ານຍັງເວົ້າວ່າຮ່າງງົບປະມານຂອງທ່ານ ຈະຕັດການຂາດດຸນລົງ ໃຫ້ເຫລືອພຽງເຄິ່ງນຶ່ງ ພາຍໃນທ້າຍການດຳຣົງຕຳແໜ່ງ ສມັຍທຳອິດຂອງທ່ານ ໃນມື້ວານນີ້ ຫ້ອງການງົບປະມານຂອງຣັຖສະພາສະຫະຣັດ ເຕືອນວ່າ ການຂາດດຸນງົບປະມານ ຂອງສະຫະຣັດ ຈະຖີບໂຕຂຶ້ນເປັນຫຼາຍກວ່າ 1 ພັນ 800 ຕື້ໂລາ ສຳລັບສົກງົບປະມານປີ 2009 ນອກນັ້ນພວກນັກຊ່ຽວຊານ ທາງດ້ານງົບປະມານຂອງສະຫະຣັດ ຍັງເວົ້າວ່າ ຮ່າງງົບປະມານຂອງປະທານາທິບໍດີ ທີ່ໄດ້ສເນີໄປນັ້ນ ຈະພາໃຫ້ມີການຂາດດຸນງົບປະມານ 9 ພັນ 300ຕື້ໂດລາ ສຳລັບທົສວັດໜ້າ ເຈົ້າໜ້າ ທີ່ອັຟການິສຖານ ກ່າວວ່າການໂຈມຕີ ດ້ວຍຣະເບີດຣົດສະລະຊີບ ໃສ່ດ່ານກວດແຫ່ງນຶ່ງ ຂອງຕຳຣວດໃນພາກຕາເວັນອອກຂອງປະເທດ ເຮັດໃຫ້ມີຜູ້ເສັຽຊີວິດ ຢ່າງນ້ອຍ 6 ຄົນຮວມທັງຕຳຣວດຄົນນຶ່ງ ເຈົ້າແຂວງໆ NANGARHAR ກ່າວວ່າ ນອກນັ້ນຍັງມີອີກຢ່າງນ້ອຍ 4 ຄົນ ໄດ້ຮັບບາດເຈັບ ໃນການໂຈມຕີທີ່ມີຂຶ້ນໃນມື້ນີ້ ໃນອີກດ້ານນຶ່ງນັ້ນ ອົງການເນໂຕ້ກ່າວວ່າ ທະຫານຂອງຕົນຄົນນຶ່ງ ໄດ້ເສັຽຊີວິດໃນຣະຫວ່າງເຫດຮ້າຍ ທີ່ເກີດຂຶ້ນ ໃນພາກໃຕ້ອັຟການິສຖານ ກຸ່ມພັນທະມິດເນໂຕ້ກ່າວວ່າ ທະຫານຜູ້ນີ້ ໄດ້ເສັຽຊີວິດ ໃນມື້ວັນສຸກ ແຕ່ບໍ່ໄດ້ໃຫ້ລາຍລະອຽດກ່ຽວກັບເຫດຮ້າຍ ຫລືສັນຊາດຂອງທະຫານ ການເສັຽຊີວິດທີ່ວ່ານີ້ມີຂຶ້ນໃນມື້ດຽວກັນ ກັບທີ່ຜູ້ບັນຊາການ ຂອງອົງການເນໂຕ້ ໃນອັຟການິສຖານກ່າວວ່າ ການເດີນທາງໄປຮອດ ຂອງກຳລັງສະຫະຣັດ ໃນລະຍະສອງສາມເດືອນຂ້າງໜ້ານີ້ຈະພາໃຫ້ ມີຄວາມຮຸນແຮງເພີ້ມຂຶ້ນ ພົນຕຣີ MART DE KRUIF ແຫ່ງກອງທັບໂຮນລັງກ່າວຕໍ່ພວກນັກຂ່າວ ໃນມື້ວານນີ້ວ່າ ທ່ານຄາດວ່າ ການໂຈມຕີຂອງພວກກະບົດໃນຂັ້ນຕົ້ນຈະເພີ້ມຂຶ້ນ ຢູ່ໃນເຂດພາກໃຕ້ອັຟການິສຖານ ແຕ່ຄວາມປອດພັຍ ຈະດີຂຶ້ນພາຍໃນປີ 2010 ຣັຖບານໄທ ໄດ້ລອດພົ້ນຈາກການລົງມະຕິ ບໍ່ໄວ້ວາງໃຈ ຣັຖບານຢ່າງງ່າຍດາຍ ໃນວັນເສົາມື້ນີ້ ລຸນຫລັງທີ່ໄດ້ມີການອະພິປາຍກັນ ເປັນເວລາ 2ມື້ກ່ຽວກັບ ການກ່າວຫາ ໃນການສໍ້ຣາດບັງຫລວງ ຕໍ່ຜູ້ນຳທາງການເມືອງ ຄົນສຳຄັນໆຮວມທັງນາຍົກຣັຖມຸນຕຣີ ແລະຣັຖມຸນຕຣີອີກຫລາຍທ່ານ ພັກເພື່ອໄທຊຶ່ງເປັນພັັກຝ່າຍຄ້ານ ທີ່ເປັນພັນທະມິດ ກັບອະດີດນາຍົກຣັຖມຸນຕຣີ ທັກສິນຊິນນະວັດ ໄດ້ກ່າວຫາ ນາຍົກຣັຖມຸນຕຣີອະພິຊິດ ເວດຊາຊີວະ ແລະຣັຖມຸນຕຣີອີກຫລາຍໆທ່ານວ່າ ທຳການສໍ້ຣາດບັງຫລວງ ແລະບໍຣິຫານງານທີ່ຜິດພາດ ພັກເພື່ອໄທໄດ້ບັງຄັບໃຫ້ ມີການລົງຄະແນນສຽງຫລາຍໆຄັ້ງ ຢູ່ໃນສະພາແຫ່ງຊາດ ຮວມທັງຂໍ້ສເນີໃຫ້ຕຳໜິຕິຕຽນນາຍົກຣັຖມຸນຕຣີ ແຕ່ຂໍ້ສເນີ ເຫລົ່ານີ້ ໄດ້ຮັບການປລາຊັຍໃນການລົງຄະແນນສຽງ ຢ່າງນ້ອຍ 53 ສຽງ ສ່ວນບັນຫາອື່ນໆ ທີ່ໄດ້ຖືກຍົກຂຶ້ນມາສົນທະນາຫາຣື ໃນການອະພິປາຍ ແມ່ນຮວມທັງຄຳຖາມ ກ່ຽວກັບການພົວພັນຂອງຣັຖມຸນຕຣີການຕ່າງປະເທດ ທ່ານກະສິດ ພິຣົມ ກັບພວກປະທ້ວງ ຕໍ່ຕ້ານຣັຖບານທີ່ໄດ້ເຂົ້າຢຶດເອົາສນາມບິນ 2 ແຫ່ງ ທີ່ບາງກອກ ໃນປີກາຍນີ້ ອະດີດໂຄສົກ ANDRY RAJOELINA ໄດ້ສາບານໂຕ ເຂົ້າຮັບຕຳແໜ່ງເປັນປະທານາທິບໍດີຄົນໃໝ່ ຂອງ MADAGASCAR ໃນວັນເສົາມື້ນີ້ຊ້ອງໜ້າພວກສນັບສນຸນ ຫລາຍສິບພັນຄົນ ທີ່ສນາມກິລາແຫ່ງນຶ່ງ ຮ່ອງຮອຍທີ່ຈະແຈ້ງອັນນຶ່ງ ທີ່ວ່າ ປະຊາຄົມນາໆຊາດ ບໍ່ພໍໃຈກັບຣັຖບານຊຸດໃໝ່ ກໍຄືບໍ່ມີເອກອັຄຣັຖທູດປະເທດໃດ ໄປຮ່ວມພິທີ ຊຶ່ງໄດ້ຂຶ້ນ ທີ່ນະຄອນຫລວງANTANANARIVO ທ່ານ ANDRY RAJOELINA ຊຶ່ງເຄີຍເປັນ ເຈົ້າຄອງນະຄອນຫລວງ ຂອງMADAGASCAR ມາກ່ອນນັ້ນ ໄດ້ເຂົ້າກຳອຳນາດ ໃນສັບປະດານີ້ຫລັງຈາກໄດ້ມີການປະທ້ວງ ແລະການສູນເສັຽ ການສນັບສນຸນຂອງພວກທະຫານ ບັງຄັບໃຫ້ປະທານາທິບໍດີ MARC RAVALOMANANA ຕ້ອງໄດ້ລາອອກ ຫລາຍໆປະເທດ ເວົ້າວ່າການເຂົ້າກຳອຳນາດ ຂອງທ່ານ RAJOELINA ບໍ່ແມ່ນຫຍັງເລີຍ ນອກໄປຈາກການກໍ່ຣັຖປະຫານ ແລະບັນດາປະເທດເຫລົ່າ ນີ້ຈຶ່ງພາກັນບ໋ອຍຄອດ ບໍ່ໄປຮ່ວມພິທີສາບານໂຕເຂົ້າຮັບຕຳແໜ່ງ ລຸນຫລັງ ທີ່ໄດ້ມີການໂຈະ ການໃຫ້ຄວາມຊ່ອຍເຫລືອຊຶ່ງເປັນຮ່ອງຮອຍ ທີ່ສະແດງໃຫ້ເຫັນເຖິງຄວາມບໍ່ພໍໃຈ ບັນດາປະເທດເພື່ອນບ້ານຂອງ MADAGASCAR ຍັງໄດ້ພາກັນ ສະແດງຄວາມວິຕົກກັງວົນ ກ່ຽວກັບການໂອນອຳນາດທີ່ບໍ່ເປັນປະຊາທິປະໄຕ ເຊີນຟັງຂ່າວລາຍລະອຽດໂດຍຄລິກສຽງທີ່ບັນທຶກໄວ້